Kleuter brand erg in bad waterFoto: ER24 ŉ Vierjarige seuntjie is Maandagaand na ŉ Pretoriase hospitaal gehaas nadat hy in ŉ bad vuurwarm water geval het. Russel Meiring, woordvoerder van ER24, het gesê paramedici is omstreeks 21:10 na die Plastic View- informele nedersetting oos van Pretoria ontbied. Volgens voorlopige inligting het die seuntjie per ongeluk in die bad warm water beland. Sy ma het met hom na ŉ nabygeleë kerk gehardloop en die veiligheidswagte aan diens gevra om hulp te ontbied. “Paramedici het die seuntjie ondersoek en gevind dat hy erge brandwonde aan sy bene en boude opgedoen het. Hy was in ŉ ernstige toestand,” het Meiring gesê. Die seun is op die toneel behandel en medikasie ter pynverligting toegedien voordat hy na die Steve Biko- akademiese hospitaal gehaas is. Meiring het gesê plaaslike owerhede is van die voorval in kennis gestel.